Gəlin (Dollu Mustafa)
Səhərdən çıxdın qarşıma,
Gül baxçada gəzən gəlin.
Dərib, dərib buxax altda,
Tər bənövşə düzən gəlin.

Bülbülü güldən eylərsən,
Gedəni yoldan eylərsən,
Ulusdam, eldən eylərsən,
Gözlərini süzən gəlin.

Qaşların qurar divanı,
Kipriklərin tökər qanı,
Öldürürsən neçə canı,
Çoxlar bağrın əzən gəlin.

Gümüş kəmərin belində,
Şirmayı şana telində,
Cumub çalxanıb gölündə,
Sona kimi süzən gəlin.

Bilmirəm əsil-soyunu,
Xublar arzular boyunu,
Mustafa tutsun toyunu,
Al yaşıla bəzən gəlin.
XIX əsrin gəraylıları